Presidensie kap koerant wat sê Zuma is ŉ “lafaard”Die Sunday Times se berig “Die president gaan voort om sy parlementêre verpligtinge na te kom. Die president antwoord vier keer per jaar mondelinge vrae in die Nasionale Vergadering,” het Mac Maharaj, woordvoerder van die presidensie, gesê. “Tydens ŉ verkiesingsjaar is daar minder tyd gegewe die tyd wat dit neem om vir die verkiesing voor te berei en ŉ nuwe regering op die been te bring sowel as ander aktiwiteite.” Maharaj het gesê daar is deurlopend gesprekvoering met die Nasionale Vergadering om datums vas te maak vir mondelinge vrae. Die Sunday Times het op sy voorblad berig: “SA se nommer een…LAFAARD!”. Volgens die berig gaan Zuma geen direkte vrae van opposisiepartye se LP’s antwoord voor Julius Malema, leier van die Ekonomiese Vryheidsvegters (EFF), en die party se LP’s getem word nie. “Die president kan nie parlement toe gaan wanneer die parlement ŉ sirkus is nie,” het Zizi Kodwa, woordvoerder van die ANC, glo aan die koerant gesê. “Die parlement moet homself uitsorteer.” Die parlementêre reëls bepaal dat Zuma vier keer ŉ jaar LP’s van opposisiepartye se vrae moet antwoord. Zuma het nog slegs een keer vanjaar vrae geantwoord. Dit was op 21 Augustus toe EFF-LP’s hom in die rede geval het en begin dreunsing het “betaal terug die geld”. Maharaj het gesê Zuma antwoord steeds parlementslede se geskrewe vrae. Maharaj het ook gesê Zuma is nie ŉ lid van die parlement nie en dit is hoekom hy nie volle sessies van die Nasionale Vergadering bywoon nie. Mmusi Maimane, die DA se parlementêre leier, het intussen in reaksie op die berig in die Sunday Times gesê Zuma is ŉ vernedering vir ANC.